Document ID: 32005D0013

Title and Content:
ΑΠΌΦΑΣΗ ΤΗΣ ΕΠΙΤΡΟΠΉΣ της 3ης Ιανουαρίου 2005 για την τροποποίηση της απόφασης 2001/881/ΕΚ για την κατάρτιση καταλόγου μεθοριακών σταθμών επιθεώρησης που είναι εγκεκριμένοι για τη διενέργεια κτηνιατρικών ελέγχων σε ζώα και ζωικά προϊόντα από τρίτες χώρες και για την ενημέρωση των λεπτομερών κανόνων που αφορούν τους ελέγχους οι οποίοι πρέπει να διενεργούνται από τους εμπειρογνώμονες της Επιτροπής [κοινοποιηθείσα υπό τον αριθμό Ε(2004) 5598] (Κείμενο που παρουσιάζει ενδιαφέρον για τον ΕΟΧ) (2005/13/ΕΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, την οδηγία 97/78/ΕΚ του Συμβουλίου, της 18ης Δεκεμβρίου 1997, για τον καθορισμό των αρχών οργάνωσης των κτηνιατρικών ελέγχων των προϊόντων που εισάγονται στην Κοινότητα από τρίτες χώρες (1), και ιδίως το άρθρο 6 παράγραφος 2, την οδηγία 91/496/ΕΟΚ του Συμβουλίου, της 15ης Ιουλίου 1991, για τον καθορισμό των βασικών αρχών σχετικά με την οργάνωση των κτηνιατρικών ελέγχων των ζώων προέλευσης τρίτων χωρών που εισάγονται στην Κοινότητα και για την τροποποίηση των οδηγιών 89/662/ΕΟΚ, 90/425/ΕΟΚ και 90/675/ΕΟΚ (2), και ιδίως το άρθρο 6 παράγραφος 4, Εκτιμώντας τα ακόλουθα: (1) Η διατήρηση ασφαλών συνόρων για την πρόληψη της εισαγωγής δυνητικά επιβλαβών οργανισμών για την υγεία τόσο των ζώων όσο και των ανθρώπων είναι ζωτικής σημασίας, και η ορθή εφαρμογή της κοινοτικής νομοθεσίας πρέπει να παρακολουθείται από το Γραφείο Τροφίμων και Κτηνιατρικών Θεμάτων της Επιτροπής. (2) Η απόφαση 2001/881/ΕΚ της Επιτροπής (3) καθορίζει τη συχνότητα των επιθεωρήσεων που πρέπει να διενεργούνται από την Επιτροπή σε μεθοριακούς σταθμούς επιθεώρησης στην Κοινότητα, ιδίως σε ό,τι αφορά την υποδομή, τον εξοπλισμό και τη λειτουργία των μεθοριακών σταθμών επιθεώρησης. (3) Μετά από τη θέσπιση εναρμονισμένων προτύπων για τις εγκαταστάσεις μεθοριακών σταθμών επιθεώρησης με την απόφαση 2001/812/ΕΚ της Επιτροπής (4), η πλειονότητα των μεθοριακών σταθμών επιθεώρησης εφεξής πληρούν τις ελάχιστες απαιτήσεις για τις εν λόγω εγκαταστάσεις. (4) Η διατήρηση αποτελεσματικών ελέγχων στις εισαγωγές εξαρτάται τόσο από τη διαθεσιμότητα των κατάλληλων εγκαταστάσεων όσο και από την αποτελεσματική εφαρμογή των διαδικασιών που προβλέπονται στην κτηνιατρική νομοθεσία, η οποία πρέπει τώρα να αποτελέσει το σημείο εστίασης των αποστολών που διενεργεί το Γραφείο Τροφίμων και Κτηνιατρικών Θεμάτων. (5) Ο κανονισμός (ΕΚ) αριθ. 745/2004 της Επιτροπής (5) για τη θέσπιση μέτρων σε σχέση με τις εισαγωγές προϊόντων ζωικής προέλευσης για προσωπική κατανάλωση παρέχει στα κράτη μέλη το νομικό πλαίσιο για τη διενέργεια ελέγχων σε όλα τα σημεία εισόδου στην Κοινότητα, επιπλέον των ελέγχων που διεξάγονται στους μεθοριακούς σταθμούς επιθεώρησης σύμφωνα με το καθεστώς κτηνιατρικών ελέγχων· οι εν λόγω έλεγχοι εκτός των μεθοριακών σταθμών επιθεώρησης πρέπει, επίσης, να παρακολουθούνται από το Γραφείο Τροφίμων και Κτηνιατρικών Θεμάτων. (6) Η συχνότητα και το πεδίο εφαρμογής των αποστολών του Γραφείου Τροφίμων και Κτηνιατρικών Θεμάτων για την αναθεώρηση των ελέγχων των εισαγωγών στους μεθοριακούς σταθμούς επιθεώρησης στα κράτη μέλη πρέπει να αποφασίζεται συναρτήσει των κινδύνων για την υγεία των ζώων και τη δημόσια υγεία στην Κοινότητα, μετά από εξέταση όλων των πληροφοριών που τίθενται στη διάθεση της Επιτροπής, συμπεριλαμβανομένων και των εμπορικών τάσεων στην Κοινότητα, των στατιστικών δεδομένων που διατίθενται σύμφωνα με την κτηνιατρική νομοθεσία, των αποτελεσμάτων των προηγούμενων αποστολών του Γραφείου, προβληματικών τομέων που τυχόν έχουν επισημανθεί, καθώς και οποιωνδήποτε άλλων σχετικών πληροφοριών. (7) Η απόφαση 2001/881 πρέπει να τροποποιηθεί ανάλογα. (8) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Το άρθρο 2 της απόφασης 2001/881/ΕΚ αντικαθίσταται από το ακόλουθο κείμενο: «Άρθρο 2 1. Οι εμπειρογνώμονες κτηνίατροι της Επιτροπής διενεργούν τακτικές επιθεωρήσεις στα κράτη μέλη σε συνεργασία με εμπειρογνώμονες των κρατών μελών για την εξακρίβωση της συμμόρφωσης με την κοινοτική νομοθεσία σχετικά με τους ελέγχους των εισαγωγών στους μεθοριακούς σταθμούς επιθεώρησης που απαριθμούνται στο παράρτημα. Οι αποστολές αποσκοπούν στην αξιολόγηση των κινδύνων για την υγεία των ζώων και τη δημόσια υγεία στην Κοινότητα και εξετάζουν όλες τις πτυχές της εφαρμογής της κοινοτικής νομοθεσίας για τον κτηνιατρικό έλεγχο των εισαγωγών, συμπεριλαμβανομένων των διαρθρώσεων, του εξοπλισμού και των διαδικασιών. 2. Η Επιτροπή, μετά από διαβουλεύσεις με το ενεχόμενο κράτος μέλος, μπορεί, επίσης, να επανεξετάσει τους ελέγχους που διενεργούνται για την υγεία των ζώων και τη δημόσια υγεία στις εισαγωγές και στις προσωπικές αποσκευές επιβατών στα σημεία εισόδου που δεν περιλαμβάνονται στους εγκεκριμένους μεθοριακούς σταθμούς επιθεώρησης. 3. Οι επιθεωρήσεις από τους εμπειρογνώμονες κτηνιάτρους της Επιτροπής βασίζονται στην αξιολόγηση όλων των σχετικών παραγόντων όπως περιγράφονται αναλυτικά στην παράγραφο 4, καθώς και των δυνητικών κινδύνων και του αντίκτυπου των εν λόγω παραγόντων για την υγεία των ζώων και τη δημόσια υγεία στην Κοινότητα. 4. Η Επιτροπή καταρτίζει προτεραιότητες για τους προορισμούς και τη συχνότητα κατά το σχεδιασμό των αποστολών του Γραφείου Τροφίμων και Κτηνιατρικών Θεμάτων, λαμβάνοντας υπόψη το ιστορικό προηγούμενων επιθεωρήσεων που έχουν διενεργηθεί σε οποιοδήποτε κράτος μέλος, τα δεδομένα που συλλέγονται στο πλαίσιο του συστήματος Traces, τις πληροφορίες που κοινοποιούνται από κράτη μέλη σύμφωνα με τον κανονισμό (ΕΚ) αριθ. 745/2004, καθώς και τις ακόλουθες παραμέτρους: - ποσοτικές και ποιοτικές εμπορικές τάσεις για οποιοδήποτε κράτος μέλος, συμπεριλαμβανομένου του συγκεκριμένου είδους των ζώων ή των προϊόντων, καθώς και της χώρας προέλευσης, - σχετικές πληροφορίες για πιθανές παράνομες εισαγωγές και δυνητικούς κινδύνους εισόδου ασθενειών στα κράτη μέλη, - πληροφορίες που διατίθενται στο πλαίσιο του συστήματος ταχείας προειδοποίησης, - οποιαδήποτε άλλη σχετική πληροφορία. 5. Κάθε χρόνο η Επιτροπή αποστέλλει στα κράτη μέλη αντίγραφο της έκθεσης επιθεώρησης για όλους τους μεθοριακούς σταθμούς επιθεώρησης που επισκέφθηκε κατά τους προηγούμενους δώδεκα μήνες, συνοδευόμενη από μία έκθεση σχετικά με την εξέλιξη της γενικής κατάστασης των εγκεκριμένων μεθοριακών σταθμών επιθεώρησης.» Άρθρο 2 Η παρούσα απόφαση απευθύνεται στα κράτη μέλη. Βρυξέλλες, 3 Ιανουαρίου 2005.

Classification Labels:
2394

Label Descriptions:
{"2394": "ΤΕΛΩΝΕΙΑΚΗ ΝΟΜΟΘΕΣΙΑ"}

EuroVoc IDs (Original): 2488
2442
3156
2711
2737

EuroVoc IDs (Expanded): 2488
2442
3156
2711
2737

Dataset Source: meu

Split: train